P. Hrušovský, podpredseda NR SR: (2001-12-07):
Á. Duka-Zólyomi, poslanec: Vážené panie poslankyne, vážení páni poslanci, vážená ministerka, vystupujem pred cteným snemom s návrhom, aby pozmeňujúci návrh č. 13 v spoločnej správe k návrhu štátneho rozpočtu Slovenskej republiky na rok 2002 v časti C-I str. 13 bol vyňatý na osobitné hlasovanie. Súčasne prosím poslancov Národnej rady, aby podporovali návrh nasledujúceho znenia. V kapitole Úrad pre normalizáciu, metrológiu a skúšobníctvo Slovenskej republiky zvýšiť a) bežné výdavky na Národný program kvality o 3 mil. Sk, b) celkové výdavky na dobudovanie Cyklotrónového centra Slovenskej republiky o 31 190 tis. Sk, v tom kapitálové výdavky o 26 500 tis. Sk a bežné výdavky o 4 690 tis. Sk. Na úvod chcem konštatovať, vážené dámy, vážení páni, výdavky kapitoly ÚNMS Slovenskej republiky navrhované na rok 2002 sú o 13,6 % nižšie, ako boli schválené výdavky na rok 2001. Požiadavky zvýšenia rozpočtu nejdú nad rámec rozpočtu roku 2001 napriek tomu, že boli rozšírené kompetencie ÚNMS Slovenskej republiky. Najprv prednesiem odôvodnenie k prvej časti. Národný program kvality: V roku 1998 prijala vláda Slovenskej republiky ako jedna z mála asociovaných štátov uznesenie č. 673, v ktorom vyhlásila Národný program kvality Slovenskej republiky do roku 2003. Koordináciou Národného programu kvality bolo pôvodne poverené Ministerstvo hospodárstva Slovenskej republiky v spolupráci s ostatnými ministerstvami, orgánmi štátnej správy, záujmovými zväzmi a spoločnosťami. Vláda Slovenskej republiky prijala dňa 9. mája 2001 uznesenie č. 406, na základe ktorého bola úloha koordinátora realizácie aktivít Národného programu kvality Slovenskej republiky do roku 2003, ako i organizovanie Národnej ceny Slovenskej republiky za kvalitu od júna tohto roku delimitovaná bez pracovníkov a finančných prostriedkov na Úrad pre normalizáciu, metrológiu a skúšobníctvo. ÚNMS oslovilo ústredné orgány štátnej správy, podnikateľské združenia a zväzy, ktoré by mohli prispieť svojimi námetmi do tejto oblasti, so žiadosťou o vymenovanie zástupcov do Rady Národného programu kvality za účelom vytvorenia komisií pre kvalitu v rezortoch, združeniach, zväzoch a ďalších subjektoch zastúpených v rade. Rada bola zriadená a pôsobí na základe uznesenia vlády Slovenskej republiky č. 406 z 9. mája 2001 ako odborný poradný, iniciačný a koordinačný orgán predsedu ÚNMS na uplatňovanie politiky kvality v Slovenskej republike. Národný program kvality obsahuje jasné ciele, pri ktorých je predpoklad, že sa s nimi stotožní nielen podnikateľská sféra a verejný sektor, ale aj všetci občania. Realizácia Národného programu kvality je zameraná na to, aby podnikateľské subjekty mohli úspešne pôsobiť v rámci európskeho a svetového trhu. Bez pomoci a podpory vlády Slovenskej republiky, parlamentu Slovenskej republiky, ale i podnikateľských subjektov nie je možné uvedené ciele naplniť. Keďže ÚNMS po delimitácii úloh Národného programu kvality do roku 2003 a organizovania Národnej ceny Slovenskej republiky podľa uznesenia vlády č. 406 žiadne finančné prostriedky zo štátneho rozpočtu nezískalo, je nutné na zabezpečenie úloh upraviť rozpočet ÚNMS o 3 mil. Sk. Ostatné zdroje sa získavajú z príspevku sponzorov. Vážené dámy, vážení páni, a teraz odôvodnenie k druhej časti doplňujúceho návrhu. Výdavky súvisiace s budovaním Cyklotrónového centra Slovenskej republiky. Celá investičná akcia, ktorá bude podľa harmonogramu ukončená v roku 2006, predstavuje 6 mld. Sk a činnosť zabezpečujú piati pracovníci. V súčasnom období sú uvedené do prevádzky 3 laboratóriá a v roku 2002 budú ďalšie 4 pracoviská, ktoré by vyžadovali ďalších 25 zamestnancov, ale vzhľadom na napätosť štátneho rozpočtu požaduje ÚNMS iba 5 zamestnancov a celú prevádzku týchto vysokotechnologických náročných laboratórií vybavených HI technikou zabezpečuje prostredníctvom univerzít a Slovenskej akadémie vied. Teraz by som sústredil vašu pozornosť na prevádzku a využitie pozitrónov emisného tomografu v zdravotníctve. To je ako súčasť jedného laboratória Cyklotrónového centra. V súlade s uznesením vlády Slovenskej republiky č. 659 zo dňa 4. augusta 1999, ktoré uložilo ÚNMS využívať zdravotníctvom komplex pozitrónového emisného tomografu nadobudnutého z prostriedkov dlhu Ruskej federácie voči Slovenskej republike, bola uzatvorená Dohoda o zmluvnom zabezpečení využitia komplexu PET (to je pozitrónový emisný tomograf) medzi ministerstvom zdravotníctva a predsedom ÚNMS Slovenskej republiky a následne na to Zmluva o prenájme zariadenia s Onkologickým ústavom sv. Alžbety na Heydukovej ulici. Dňa 16. 10. 2000 bolo na Onkologickom ústave sv. Alžbety na klinike nukleárnej medicíny v Bratislave uvedené do činnosti prvé zariadenie pre pozitrónovú emisnú tomografiu na Slovensku. Tento onkologický ústav je zatiaľ jediné pracovisko spĺňajúce kritériá na úplné funkčné využitie tohto zariadenia s dostatočným odborno-technickým zázemím. Za prvý rok činnosti pracovisko PET splnilo všetky očakávania v súvislosti s možným využitím predmetného excelentného diagnostického zariadenia. V rámci 130 vyšetrovacích dní bolo vyšetrených 405 pacientov, a to 90 % pre onkologickú diagnostiku, 10 % pre neurológiu a psychiatriu. Najčastejšou indikáciou boli malígne lymfómy hodkinovské a nehodkinovské typy, a to približne 50 % detí a mladých pacientov do 20 rokov. Vyšetrenia slúžili na určenie štádiovosti ochorenia a účinku liečby. PET s FDG (to je vlastne rádiofarmakum, ktoré používame) nahradila doteraz používanú celotelovú gamagrafiu s izotopom gália 67, oproti ktorej je vyšetrenie PET citlivejšie, kvalitnejšie a radiačne menej zaťažujúce pre pacientov. Doterajšia činnosti PET pracoviska preukázala významný prínos v diagnostike a liečbe onkologických pacientov a tým i v zlepšení celkovej zdravotníckej starostlivosti ako pacienta. Táto činnosť je však obmedzená z dôvodu obmedzeného množstva vyšetrovacej látky dovážanej zatiaľ z Českej republiky. V súčasnosti sú v štádiu ukončovania projekčné administratívne práce na rekonštrukcii existujúceho objektu v areáli SMÚ, čiže Slovenského metrologického ústavu v Bratislave, v ktorom bude pozitrónový emisný tomograf umiestnený ako súčasť Cyklotrónového centra Slovenskej republiky. Dňa 6. decembra 2001 bol diagnostikovaný prvý zahraničný pacient. Úsilím Cyklotrónového centra je vytvoriť predpoklady na vysokoprofesionálne pracovisko na ošetrenie pacientov i z krajín Európskej únie a tak získať finančné prostriedky na krytie prevádzkových nákladov. Vzhľadom na to, že zariadenie je v majetku ÚNMS, ktorý zodpovedá za jeho využitie, musí ÚNMS v roku 2002 pokryť náklady na zmluvnú údržbu a servis v objeme 3 200 tis. Sk, ktorý nemá v rozpočte kapitoly zabezpečený. Vážené panie poslankyne, vážení páni poslanci, ešte niekoľko slov o vytvorení samostatnej organizácie Cyklotrónového centra. V roku 2002 bude Cyklotrónové centrum Slovenska pracovať ako samostatná organizácia, ktorá bude obsahovať tieto pracoviská: pracovisko pozitrónového emisného tomografu (už je v prevádzke), laboratórium atómovej fyziky a fyziky tuhých látok, laboratórium Augerovho spektrometra (je v prevádzke), laboratórium kontroly kvality rádiofarmák (je už v prevádzke), pracovisko výroby krátko žijúcich farmák pre pozitrónový emisný tomograf, potom pracovisko elektrónového urýchľovača (to je na sterilizáciu výrobkov v zdravotníctve, to bude v Piešťanoch) a laboratórium iónových zväzkov (to sú priemyselné analýzy iónovými zväzkami, čo bude v Ružomberku). Na prevádzku uvedeného komplexu je potrebné zabezpečiť personálne obsadenie a mzdové prostriedky a taktiež na druhej strane zvýšenie kapitálových výdavkov o 26 500 tis. Sk je potrebné na ukončenie rekonštrukcie pavilónu I v areáli Slovenského metrologického ústavu. Cieľom rekonštrukcie je vybudovanie priestorov a zariadení technológie na výrobu rádionuklidov a rádiofarmák pre PET, ako aj medicínskych prevádzok samostatnej klinickej časti. Bude tu situovaný i ECR iónový zdroj na produkciu zväzkov ťažkých iónov. V roku 2001 z dôvodu zdĺhavých administratívnych vybavovaní súvisiacich s udelením stavebného povolenia, ktoré bolo spôsobené mimoriadnymi aktivitami nevládnych organizácií, nebudú môcť byť v plnom rozsahu čerpané rozpočtové prostriedky na rekonštrukciu, ako bolo dohodnuté v harmonograme s dodávateľskou stavebnou firmou. Na ukončenie rekonštrukcie okrem prostriedkov už pridelených v rozpise rozpočtu požadujeme 26 500 tis. Sk, ktoré sa použijú na stavebné práce, ako i na dodávku technológie. Prosím Národnú radu o podporu uvedeného pozmeňujúceho návrhu. Ďakujem pekne za vašu pozornosť.